
Az általános iskolás gyerekek is lehetnek pénzügyileg tudatosak?

Kulcsszavak: pénzügyi tudatosság; pénzügyi szocializáció; pénzügyi nevelés; gyermekek; család
A pénzügyi kultúra és annak fejlesztése egyre fontosabb társadalmi kérdéskörré válik. A megszokott felnőtt és egyetemista korosztály megismerésétől eltérően dolgozatomban az általános iskolás generáció pénzügyi tudatosságának feltérképezésére helyeztem a hangsúlyt.
A szakirodalom felhívja a figyelmet arra, hogy a szocializációs életterek egymásra hatást gyakorló rendszerként alakítják ki az egyén pénzügyi tudatosságát, azonban a pénzügyi viselkedésre a családiháttér gyakorolja a legnagyobb hatást. Az alapvető mintázatok már kiskorban beépülnek a gyermek jellemébe, melyek az élet későbbi szakaszaiban is meghatározzák az egyén pénzügyi attitűdjét.
Kérdőíves kutatásomban a családiháttér befolyásoló erején keresztül vizsgáltam az általános iskolás gyermekek pénzügyekhez való viszonyát. A szülők pénzügyi tudatosságának felmérését követően kutatásom arra irányult, hogy megismerjem a pénzügyi gyermeknevelési szokásaikat. Továbbá a gyermekek személyisége és pénzügyi döntéshozatali képességének felmérése került a kérdések középpontjába. Az eredmények alátámasztják, hogy a szülők tisztában vannak azzal az otthoni közeg meghatározó az attitűdök kialakulásában. Azok az egyének, akik a saját életükben törekszenek a tudatosságra gyermekeik esetében is igyekeznek megfelelő mintákat továbbadni. A válaszok alapján megállapítható, hogy már kis korban is meghatározó a pénzügyileg tudatos jelenlét. Fontos azonban belátni, hogy egy pénzügyileg tudatos generáció megteremtése azért is okoz nehézséget, mivel a sok esetben a felnőtt korosztály tagjai sem rendelkeznek megfelelő tudással a témakörrel kapcsolatosan.



